Ari Lahden mukaan Suomea arvostetaan Huuhkajien menestyksen takia nyt myös kabineteissa enemmän kuin aikaisemmin.

Vuoden 2022 jalkapallon Uefa Super Cup pelataan Helsingissä. Euroopan jalkapalloliitto tiedotti aiheesta maanantaina Twitterissä.

Uefan Super Cupissa ovat vastakkain Mestarien liigan ja Eurooppa-liigan voittajat. Ottelu järjestetään uusitulla Helsingin olympiastadionilla.

🗓 BREAKING: The 2022 UEFA #SuperCup final will be held in Helsinki, Finland, at the Olympic Stadium. 🇫🇮⁣

⁣#UEFAExCo pic.twitter.com/ot7fPhcKeA — UEFA (@UEFA) 2. maaliskuuta 2020

– On hienoa saada tänne vihdoin ja viimein eurooppalainen huipputapahtuma. Kyllä tämä varmasti kiinnostaa suomalaisia. Uskon, että tämä on hyvä tapa tuoda Suomea entistä enemmän eurooppalaiselle jalkapallokartalle, Palloliiton puheenjohtaja Ari Lahti kommentoi Yle Urheilulle puhelimitse.

Super Cupin muut hakijamaat olivat Venäjä ja Ukraina. Lahden mukaan tämä oli oivallinen paikka tuoda suomalaista jalkapalloa esille päättäjien keskuuteen.

Ari Lahti on Palloliiton puheenjohtaja. AOP

– Kerroimme Uefan ihmisille, että nyt on oivallinen tilaisuus pelata hienoissa puitteissa merkittävä ottelu. Meidän keskeinen argumentti tässä oli se, että yhteiskunta on sijoittanut merkittävästi varoja olympiastadionin remonttiin. Olympiastadionilla oli tässä ihan keskeinen rooli, sillä puitteet ovat sellaisessa kunnossa, että tällainen jalkapallon suurtapahtuma voidaan järjestää, Lahti avasi hakuprosessia.

Puheenjohtajan mukaan Uefan päätöstä ei ainakaan haitannut se, että Huuhkajat lunasti viime vuonna historiallisen EM-kisapaikan.

Huuhkajat lunasti viime vuonna historiallisen EM-kisapaikan. Tomi Hänninen / Yle

– Kyllä sen huomaa kaikessa, kun pyörii Uefan ja Fifan ympyröissä. Varmasti tähän päätökseen vaikutti se, että Suomi elää jalkapallossa nyt nousuhuumaa. Kyllä meitä arvostetaan nyt enemmän, ja tämä oli varmasti yksi osoitus siitä.

Super Cup pelataan alustavasti keskiviikkona 10. elokuuta 2022.

Tämä ei ollut ensimmäinen kerta, kun Suomi tavoitteli Super Cupin isännyyttä.

– Me olimme jo aikaisemmin hakeneet tätä. Yritimme vuosia 2020 ja 2021, kun tiesimme, että olympiastadion valmistuu hyvin siihen mennessä, Lahti selvitti.

– Meillä on ollut näyttöä siitä, että hommat toimivat, kun olemme järjestäneet nuorten ja naisten kisoja Suomessa. Meillä on Uefan silmissä hyvä maine tapahtumien järjestäjänä.

Lue myös:

Viekö remontoitu Olympiastadion kohta suurtapahtumat Tampereen Ratinasta?

Arto Bryggare uskoo Olympiastadionin olevan myönteinen yllätys – kaksi huolestuttavaa asiaa hankkeesta löytyy: "Miten tämä meni siltä porukalta ohi?"

Näin Huuhkajien EM-lippuarvonta sinetöi sukupolvien unelman kahdelle onnekkaalle – Lasse ja Markku kertovat tarinansa: "Isänhän olisi pitänyt nähdä tämä hetki"